కార్మిక సంఘాలతో వచ్చే వారం చర్చలు!
- సన్నాహకాల్లో సీఐఎల్‌ యాజమాన్యం
న్యూఢిల్లీ: కోల్‌ ఇండియా (సీఐఎల్‌) కార్మిక సంఘాలు ఈ నెల 29న తలపెట్టిన సమ్మెను విరమింపజేసే దిశగా యాజమాన్యం చర్యలు చేపడుతోంది. ఇందులో భాగంగా సమ్మె యోచనలో ఉన్న కార్మిక సంఘాలతో వచ్చే వారం యాజమాన్యం చర్చలు జరపవచ్చని సీఐఎల్‌ అధికారి ఒకరు తెలిపారు. ఈ సమావేశం ఏ తేదీన నిర్వహించేది ఇంకా నిర్ణయించలేదని సదరు అధికారి వివరించారు. చర్చల్లో భాగంగా కార్మికులు తలపెట్టిన సమ్మె కారణంగా ఉత్పత్తి దెబ్బతింటుందన్న విషయాన్ని తెలియజేస్తూనే.. ఆ ప్రతిపాదనను విరమింపజేసే దిశగా చర్చలు సాగనున్నట్లు ఆయన తెలిపారు. ప్రభుత్వ రంగం బొగ్గు సంస్థలో పెట్టుబడుల ఉపసంహరణను వ్యతిరేకించడంతో పాటు పలు ఇతర అంశాలపై తమ నిరసనను తెలియజేస్తూ నాలుగు కేంద్ర ట్రేడ్‌ యూనియన్‌లు (సీటీయూలు) మార్చి 29న సమ్మెకు వెళ్లనున్నట్లు నోటీసు ఇచ్చిన సంగతి విదితమే. 'ఇండియన్‌ నేషనల్‌ మైన్‌వర్కర్స్‌్‌ ఫెడరేషన్‌' సెక్రెటరీ జనరల్‌ ఎస్‌.క్యూ.జమా మాట్లాడుతూ యాజమాన్యంతో చర్చల సందర్భంగా పలు ప్రధాన అంశాలతో 1995 నుంచి అమలులో ఉన్న పెన్షన్‌ పథకాన్ని పున:సమీక్షించాలని కోరనున్నట్లుగా తెలిపారు. ఈ వారాంతానికి చర్చల తేదీ వెలువడే అవకాశం ఉన్నట్లు సమాచారం.
మీ స్నేహితులకు రికమెండ్ చెయ్యండి